Rajavartiolaitoksen henkilöstö pelkää lomautuksia. Työntekijöitä edustavan liiton mukaan nopeasti tehtäville säästöille ei ole muita vaihtoehtoja. Sisäministeri Päivi Räsänen pitää lomautuksia mahdollisina, mutta toivoo, että säästöjä löytyisi jostain muualta.

Rajaturvallisuusunionin puheenjohtaja Erkki Hirvonsalo laskee, että Rajavartiolaitos joutuu lomauttamaan ensi vuonna koko henkilöstönsä muutamaksi päiväksi.

Hirvonsalon mukaan reilun 1,7 miljoonan euron lisäsäästöjä ei muuten saada näin nopeasti kokoon.

– Se on niin nopea se leikkaus, kun se tulee ensi vuodelle, niin ei ole muuta mahdollisuutta kuin lomautus. On puhuttu neljästä päivästä, että jokainen Rajavartiolaitoksen työntekijä pitäisi lomauttaa, että saataisiin tämä säästö aikaiseksi, sanoo Erkki Hirvonsalo.

Hirvonsalon mukaan lomautuksille on vaihtoehto, mutta se vaatii lisää rahaa tai säästöjen keräämistä jostain muualta.

– Tietenkin jos löytyy muita keinoja, että määrärahaa tulee lisää tai jätetään joitain toimia tekemättä. Onhan siellä mahdollisuus laskea meidän velvoitteita, Hirvonsalo pohtii.

Aiempien päätösten takia laitos joutuu vähentämään noin 300 henkilötyövuotta vuoteen 2017 mennessä.

Rajavartiolaitoksen budjetti on noin 230 miljoonaa euroa.

Räsänen: Päätöksiä ei ole vielä tehty

Sisäministeri Päivi Räsänen (kd.) pitää lomautuksia mahdollisina, mutta toivoo, että laitos löytäisi säästöjä toimintamenoistaan syksyn neuvotteluihin mennessä.

– Mitään päätöksiä lomautuksista ei vielä ole tehty, mutta henkilöstölle on kerrottu, että se on yksi vaihtoehto, sisäministeri Päivi Räsänen kertoo Yle Uutisille.

Ministerin mukaan lomautukset kestäisivät enimmillään kolme päivää vuoden aikana.

– Itse toivon, että löytyisi muita säästökohteita tuon lisäsäästön toteuttamiseksi.

Räsäsen mukaan pelivaraa tuo se, että itärajan rajanylitykset ja sitä myöten tarkastukset ovat vähentyneet.

Räsäsen mukaan Rajavartiolaitoksessa on menossa useampivuotinen sopeutusohjelma, aina vuoteen 2018 saakka. Lisäksi viime keväänä uudessa kehyspäätöksessä päätettiin ensi vuotta koskevasta noin 1,7 miljoonan euron lisäsäästöstä.

– Parhaillaan Rajavartiolaitoksen esikunnassa tehdään laskelmia siitä, millä tavalla tuo lisäsäästö pystytään toteuttamaan, Räsänen jatkaa.

Rajavartiolaitoksen on määrä kertoa henkilöstölle marraskuun aikana kuinka ja mihin säästöt kohdennetaan.